"ดร.โกร่ง"เชื่อแบงก์ชาติยังไม่ขึ้นดอกเบี้ย
อดีตรมว.คลัง แนะรัฐยังไม่ควรถอนมาตรการกระตุ้นเศรษฐกิจ เชื่อแบงก์ชาติไม่ขึ้นดอกเบี้ยเร็ว เพราะเงินเฟ้อยังเสี่ยง
10 ก.พ. 2553

อดีตรมว.คลัง แนะรัฐยังไม่ควรถอนมาตรการกระตุ้นเศรษฐกิจ เชื่อแบงก์ชาติไม่ขึ้นดอกเบี้ยเร็ว เพราะเงินเฟ้อยังเสี่ยง
นายวีระพงษ์ รามางกูร อดีตรองนายกรัฐมนตรีและรมว.คลัง เปิดเผยว่า เศรษฐกิจไทยยังไม่ฟื้นตัวอย่างแท้จริง ยังไม่แน่ว่าจะฟื้นตัวได้ยั่งยืนหรือไม่ ซึ่งถ้ารัฐบาลมั่นใจว่ามาตรการกระตุ้นเศรษฐกิจที่ไม่ใช่มาตรการประชานิยม เห็นผลได้ดี ก็ควรจะดำเนินการต่อไป ยังไม่ควรรีบถอนมาตรการ ขณะเดียวกันรัฐบาลต้องเร่งเดินหน้าในการเตรียมพื้นฐานเศรษฐกิจไปด้วย
ทั้งนี้ รัฐบาลต้องเร่งฟื้นความเชื่อมั่นให้นักลงทุนในกรณีมาบตาพุด เนื่องจากที่ผ่านมารัฐบาลดูเหมือนให้ความสำคัญและสนใจนักลงทุนที่นำเงินมาลงทุนในมาบตาพุดค่อนข้างน้อย จนทำให้นักลงทุนจากญี่ปุ่น เยอรมนี รวมทั้งสภาหอการค้าแห่งประเทศไทย สภาอุตสาหกรรมแห่งประเทศไทย ออกมาโอดครวญในช่วง 1 ปีที่ผ่านมาค่อนข้างมาก
"เศรษฐกิจบ้านเรายังไม่แน่ว่าจะดีขึ้น และยั่งยืนหรือไม่ เรายังต้องดูภาคการผลิตที่ยังอ่อนแอ การว่างงานที่ยังวางใจไม่ได้ การคงดอกเบี้ยของทางการยังควรคงไว้ในอัตราต่ำ และที่สำคัญต้องระวังเรื่องเงินเฟ้อ เพราะไม่อย่างนั้นอาจจะเกิดปัญหา Stagflation หรืออัตราเงินเฟ้อสูงในภาวะเศรษฐกิจตกต่ำ" นายวีระพงษ์ กล่าว
นายวีระพงษ์ กล่าวอีกว่า แม้ว่าในปัจจุบัน อัตราเงินเฟ้อจะปรับตัวเพิ่มขึ้น แแต่ก็ยังไม่น่าห่วงฉะนั้นธนาคารแห่งประเทศไทยก็ยังไม่ควรที่จะปรับขึ้นดอกเบี้ยนโยบายที่เป็นตัวหนุนเศรษฐกิจให้เติบโตได้ต่อเนื่อง แต่ก็ต้องจับตาดูภาวะเงินเฟ้อให้ใกล้ชิดมากขึ้นเช่นกัน ส่วนอัตราดอกเบี้ยควรปรับขึ้นเมื่อใดนั้น เป็นเรื่องคาดการณ์ยาก เพราะอัตราดอกเบี้ยเป็นเรื่องระยะสั้นพูดยาวไปไม่ได้